Ek glo in die Heilige Gees – Ons Glo
Category: Ek glo in die Heilige Gees
Paulus skryf aan die Romeine om die eenheid van alle gelowiges te beklemtoon, gebaseer op die krag van God, deur die geloof in Jesus Christus en die lewe deur die Gees. God spreek mense vry: “enkel en alleen omdat hulle glo” (Rom 1:17) en nie omdat hulle die wet nakom nie – ’n boodskap wat regdeur die eeue gelowiges aangegryp het: die wonder van God se genade aan sondaars.
Die Gees, dan, maak ons een met Jesus en die Vader, soos hulle ook een is:
Die Gees rig ons af om reg te lewe, om aandag aan die regte dinge te gee.
Die Gees verseker ons dat ons kinders in die huishouding van God is, sodat ons as kinders van God kan lewe.
Die Gees verbind ons aan ons erfenis in Christus: die belewenis van die volheid van wat God aan ons gee.
Daarom staan ons nie beheer oor ons lewe af aan ‘n sondige beheersentrum nie. Hierdie werk van God word nie ’n werklikheid vir ons sonder dat ons moeite daaraan moet doen nie, maar deur die Gees het ons die krag om ’n einde te maak aan ons sondige lewe en om toenemend meer te lewe soos Jesus.
Vertel vir mekaar van verskillende situasies waar die term “under new management” gebruik kan word. Hoe sal jou lewe/werk/skool wees as dit onder nuwe bestuur kom?
Luister: Romeine 8:9-16
9Julle word egter nie deur julle sondige natuur beheers nie, maar deur die Gees, want die Gees van God woon in julle. As iemand die Gees van Christus nie het nie, behoort hy nie aan Christus nie. 10Omdat Christus in julle is, gee die Gees aan julle die lewe op grond van God se vryspraak, hoewel die liggaam vir die dood bestem is as gevolg van die sonde. 11Omdat die Gees van Hom deur wie Jesus uit die dood opgewek is, in julle woon, sal Hy deur wie Christus uit die dood opgewek is, ook julle sterflike liggame lewend maak deur sy Gees wat in julle woon.
12Daarom dan, broers, staan ons onder ‘n verpligting, maar nie teenoor ons sondige natuur om daarvolgens te lewe nie. 13As julle julle lewe deur die sondige natuur laat beheers, gaan julle die dood tegemoet, maar as julle deur die Gees ‘n einde maak aan julle sondige praktyke, sal julle lewe. 14Almal wat hulle deur die Gees van God laat lei, is kinders van God. 15Die Gees wat aan julle gegee is, maak julle nie tot slawe nie en laat julle nie weer in vrees lewe nie; nee, julle het die Gees ontvang wat julle tot kinders van God maak en wat ons tot God laat roep: “Abba!” Dit beteken Vader. 16Hierdie Gees getuig saam met ons gees dat ons kinders van God is.
Baie mense in Rome was slawe of het slawe gehad. Slawe was besittings soos ’n perd of bees of tafel of ’n stoel. Wat beteken dit om ‘n kind van God te wees, teenoor ‘n slaaf?
Watter voordeel is dit vir ons dat God se Gees binne ons woon?
Wat behels die “lewe” waarvan ons lees in die teks alles?
Stel al die radio’s in julle woning of motor om nie heeltemal op die stasie te wees nie sodat daar ‘n gesuis in die agtergrond is, of selfs 2 stasies gemeng. Hoe help dit jou om die teksgedeelte te verstaan?
Sit gemaklik, haal ‘n paar keer diep asem, en lees dan die volgende gebed:
O Heilige Gees van God,
Kom na ons en beweeg tussen ons:
Kom as wind en reinig ons;
Kom as vuur en suiwer ons;
Kom as dou en verfris ons:
Oortuig en bekeer ons en wy ons hart en lewe aan U
Vir ons eie welsyn en tot u verheerliking.
Ons vra dit in Jesus se Naam.
Eric Milner White (1884-1964) in 2001. Gebedeboek met Liturgiese Voorstelle. Lux Verbi.BM.
Jy kan die beeld uit Ratatouille gebruik. Linguini moes leer om heeltemal oor te gee en te volg waar Remy hom lei, anders sou hy nooit sulke lekker kos kon maak nie! Kyk na die video en stel vir jouself ‘n uitdaging om God deur sy Gees toe te laat om jou te lei. http://www.youtube.com/watch?v=Kfe2WlV1VKY
Gesels oor families en wat dit beteken om ’n lid van God se familie te wees. Gesels eerstens oor wat dit beteken om ’n lid van ’n familie te wees. Families kyk na mekaar. Hulle woon in dieselfde huis. Sommige families bedryf saam ’n besigheid, maak saam tuin, ens. Hulle hou saam vakansie en vier feesdae saam. Selfs tydens die slegte tye kyk families steeds na mekaar. Dit is ook waar vir God se familie. Ons is deel van God se familie, vir altyd, maak nie saak wát nie.
2. Ek glo aan een HEILIGE algemene Christelike kerk
As ons bely dat ons deel is van Een Heilige Algemene Christelike kerk moet ons ernstig wees oor hoe ons deel is van die groter prentjie. Ons is nie die enigste kerk in ons omgewing wat die boodskap van Jesus uitleef nie. Inteendeel, as ons nie ons eenheid besef nie gaan mense ons getuienis nie glo nie.
Vertel van ‘n keer wat jy in ‘n diens van ‘n ander soort kerk denominasie (bv. Rooms-Katoliek, Angikaans, Lutheraans, A.G.S.) bygewoon het?
Luister: 1 Korintiërs 12:12-27
Een Ligaaam met baie lede
Net soos die liggaam ‘n eenheid is en baie lede het, en soos al die lede saam, al is hulle baie, een liggaam vorm, so is dit ook met die liggaam van Christus. Omdat ons almal een liggaam geword het, is ons almal met die een Gees gedoop, of ons nou Jood of Griek is, slaaf of vry. Ons is almal van die een Gees deurdrenk. Die liggaam bestaan ook nie net uit een lid nie, maar uit baie. As die voet sou sê: “Omdat ek nie ‘n hand is nie, is ek nie deel van die liggaam nie,” hou hy om dié rede tog nie op om deel van die liggaam te wees nie. En as die oor sou sê: “Omdat ek nie ‘n oog is nie, is ek nie deel van die liggaam nie,” hou hy om dié rede eweneens nie op om deel van die liggaam te wees nie. As die hele liggaam oog was, hoe sou hy kon hoor? En as die hele liggaam oor was, hoe sou hy kon ruik? Maar nou het God die lede, elkeen van hulle afsonderlik, in die liggaam gevoeg soos Hy dit wou hê. As almal saam net een lid was, hoe sou daar ‘n liggaam kon wees? Nou is daar wel baie lede maar net een liggaam. Die oog kan nie vir die hand sê: “Ek het jou nie nodig nie.” Die kop kan weer nie vir die voete sê: “Ek het julle nie nodig nie.” Inteendeel, die lede van die liggaam wat as die swakste voorkom, is juis noodsaaklik, en dié wat vir ons minder mooi lyk, klee ons met groter sorg. So word ons minder aansienlike dele besonder mooi gemaak, terwyl die aantreklike dele dit nie nodig het nie. God het die liggaam so saamgestel dat Hy groter eer gegee het aan die lid wat eer kortkom, sodat daar nie verdeeldheid in die liggaam sou wees nie, maar dat die lede gelyke sorg vir mekaar dra. As een lid ly, ly al die lede saam; en as een lid geëer word, is al die lede saam bly. Julle is die liggaam van Christus, en afsonderlik is elkeen ‘n lid daarvan.
Hoe dink jy help die “prentjie” van ‘n liggaam ons om verskillende kerke en denominasies te verstaan?
Waarmee is jou gemeente goed en waarmee dink jy is ander gemeentes goed?
Hoe praat jy en jou familie oor die eenheid van die kerk – glo jy dat Rooms Katolieke, Anglikane, Protestante en Charismate deel vorm van een Liggaam van Christus.
Reik uit na ander gelowiges en gesels met hom/haar oor hul belewenis van een kerk wees – besoek hul erediens of gemeente
Bid saam met ander gelowiges wat in ‘n ander gemeente is oor die eenheid tussen alle Christene en hoe God julle saam wil gebruik om Sy Koninkryk te laat kom waar julle woon.
Doen moeite om iemand in jou skool te ontmoet wat deel is van ‘n ander gemeente en praat met hom/haar oor hoe jul as lede van Sy een liggaam ‘n boodskap kan uitleef in die skool.
Help mekaar om positief te praat oor ander gemeentes deur ‘n ander gesin te ontmoet en hulle by hul gemeente te besoek en hul uit te nooi om weer by jul gemeente te kom kuier.
4. Ek glo aan die gemeenskap van die heiliges
Hierdie deel van die apostoliese geloofsbelydenis handel oor die Kerk. Ons hoor van die gemeenskap van die heiliges, maar wat beteken dit om ŉ gemeenskap te wees? ŉ Gemeenskap is ŉ groep mense wat saamleef in dieselfde plekke en ruimtes, en hulle is werklik mekaar se naastes.
Vertel van jou gemeenskap. Waar is die plekke waar mense bymekaar kom en mekaar gereeld sien? (skool, kerk, dokter, restourante, kuierplekke, parkies, ens.)
Hoekom kan ons hierdie groep mense ŉ “gemeenskap” noem?
Hoe lyk ŉ gemeenskap volgens hierdie gedeelte?
Hoe, dink jy, lyk vriendskappe binne so ŉ gemeenskap?
Besluit om hierdie week na ŉ ander groep mense in jou gemeenskap te gaan en saam met hulle te gaan kuier of speel (kinders, ouetehuis, hospitaal, kerk, ens.)
Se vir die Here dankie vir die gemeenskap waarbinne hy jou geplaas het. Vra vir hom hoe jy meer kan deelneem en ŉ groter impak op jou gemeenskap kan maak.
Teken ŉ kaart van jou gemeenskap. Waar is al die plekke waar mense bymekaar kom? Waar is die plekke waar jy nog nie was nie? Probeer om hierdie week daar te gaan en kyk of jy enige nuwe mense ontmoet (bv. by pasiënte in die hospitaal gaan kuier, of by ŉ parkie waar daar ŉ ander groep kinders speel, ens.)
Maak ŉ lys van julle gunsteling plekke in julle gemeenskap. Waar was julle lanklaas gewees? Gaan saam as gesin na hierdie plek en gesels met die mense daar (bv. By ŉ restourant, tuisnywerheid, museum, ens.)
6. Ek glo aan die opstanding van die vlees en die ewige lewe
Ons ken die hashtags #YOLO (You Only Live Once) en #FOMO (Fear Of Missing Out). Daarmee sê ons dat daar net een lewe is en dat ons soveel as moontlik moet regkry en doen in hierdie een lewe. Volgelinge van Jesus glo egter aan ’n ewige lewe. ’n Die ewige lewe is ’n moeilike idee vir ons. Die manier hoe ons oor tyd dink, maak dat ons aan die lewe dink wat die vorm van ’n lyn aanneem. Die lyn het ’n beginpunt en ’n eindpunt. Ons kan nie ’n lewe verstaan wat nooit ’n einde het nie. ’n Lewe sonder einde maak dat ons nie met #FOMO hoef te lewe nie, want daar sal nog ’n kans wees om saam met spesiale mense spesiale geleenthede te hê. Ons hoef ook nie #YOLO te gebruik en ongeduldig soveel as moontlik ervaringe in hierdie leeftyd in te druk nie, want ons leef vir ewig saam met Jesus.
Het jy ’n “bucket list” van goed wat jy wil doen voor jy doodgaan? Wat is als op jou “bucket list”?
Luister: Johannes 5:19b-29
“Dít verseker Ek julle: Die Seun kan niks uit sy eie doen nie. Hy doen maar net wat Hy die Vader sien doen; wat die Vader ook al doen, doen die Seun ook net so. 20Die Vader het die Seun lief en wys Hom alles wat Hy doen; en Hy sal Hom nog groter dade as hierdie wys, sodat julle verbaas sal staan. 21Soos die Vader die dooies opwek en lewend maak, so maak die Seun ook lewend wie Hy wil. 22Self veroordeel die Vader niemand nie, maar die oordeel het Hy geheel en al aan die Seun oorgelaat. 23Daarom moet almal die Seun eer net soos hulle die Vader eer. Wie nie die Seun eer nie, eer ook nie die Vader wat Hom gestuur het nie.
24“Dit verseker Ek julle: Wie luister na wat Ek sê, en in Hom glo wat My gestuur het, het die ewige lewe. Hy word nie veroordeel nie, maar het reeds uit die dood na die lewe oorgegaan. 25Ek verseker julle: Daar kom ‘n tyd, en dit is nou, wanneer die dooies die stem van die Seun van God sal hoor, en dié wat daaraan gehoor gee, sal lewe. 26Soos die Vader die lewe in Homself het, het Hy die lewe ook aan die Seun gegee om dit in Homself te hê. 27Hy het Hom ook volmag gegee om te oordeel, omdat Hy die Seun van die mens is. 28Moenie hieroor verbaas wees nie: daar kom ‘n tyd wanneer almal wat in die grafte is, sy stem sal hoor 29en sal uitgaan. Dié wat goed gedoen het, sal opstaan en lewe, en dié wat verkeerd gedoen het, sal opstaan en veroordeel word.”
Hoe laat Jesus se woorde jou voel? “28Moenie hieroor verbaas wees nie: daar kom ‘n tyd wanneer almal wat in die grafte is, sy stem sal hoor 29en sal uitgaan…”
Wie is dood wat jy graag weer sal wil sien? Hoe laat die gedagte dat jy weer daardie mens(e) eendag sal sien jou voel?
Wat is die “vereistes” wat Jesus hiervoor gee?
Wat sal jy graag saam met die mense in die lysie hierbo wil doen? Wat sal jy vir hulle wil sê? Skryf solank die notas van alles wat jy graag vir hulle wil sê wanneer jy hulle weer sal sien.
Om vooruit te kyk na die ewige lewe is een van die onderdele van hoop. Vra vir die Here om jou te help om te glo in die ewige lewe.
Die martelaars (mense wat vir hul geloof in Jesus doodgegaan het) van die vroeë kerk het met vrymoedigheid doodgegaan vir hul geloof, omdat hulle geglo het in die opstanding en die ewige lewe. Soek op die internet vir ’n paar voorbeelde van sulke stories. Op watter manier versterk hulle stories jou eie geloof in Jesus?
Haal ’n paar foto’s uit van familielede wat al oorlede is. Vertel vir mekaar wat van hulle beste eienskappe was, waarna julle uitsien om weer te ervaar.